CELEX: 32019D0142
Language: ro
Date: 2019-01-29 00:00:00
Title: Decizia de punere în aplicare (UE) 2019/142 a Comisiei din 29 ianuarie 2019 privind recunoașterea sistemului „U.S. Soybean Sustainability Assurance Protocol” în vederea demonstrării conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului

30.1.2019   
               
               
                  RO
               
               
                  Jurnalul Oficial al Uniunii Europene
               
               
                  L 26/10
               
            
         DECIZIA DE PUNERE ÎN APLICARE (UE) 2019/142 A COMISIEI
         din 29 ianuarie 2019
         privind recunoașterea sistemului „U.S. Soybean Sustainability Assurance Protocol” în vederea demonstrării conformității cu criteriile de durabilitate în temeiul Directivelor 98/70/CE și 2009/28/CE ale Parlamentului European și ale Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 98/70/CE a Parlamentului European și a Consiliului din 13 octombrie 1998 privind calitatea benzinei și a motorinei și de modificare a Directivei 93/12/CEE a Consiliului (1), în special articolul 7c alineatul (4) al doilea paragraf,
         având în vedere Directiva 2009/28/CE a Parlamentului European și a Consiliului din 23 aprilie 2009 privind promovarea utilizării energiei din surse regenerabile, de modificare și ulterior de abrogare a Directivelor 2001/77/CE și 2003/30/CE (2), în special articolul 18 alineatul (4) al doilea paragraf,
         întrucât:
         
                     (1)
                  
                  
                     Articolele 7b și 7c din Directiva 98/70/CE și anexa IV la aceasta, precum și articolele 17 și 18 din Directiva 2009/28/CE și anexa V la aceasta stabilesc criterii de durabilitate similare pentru biocarburanți și biolichide, precum și proceduri similare pentru a verifica dacă biocarburanții și biolichidele respectă acele criterii.
                  
               
                     (2)
                  
                  
                     În cazul în care biocarburanții și biolichidele trebuie să fie luate în considerare pentru scopurile menționate la articolul 17 alineatul (1) literele (a), (b) și (c) din Directiva 2009/28/CE, statele membre trebuie să solicite operatorilor economici să demonstreze că biocarburanții și biolichidele respectă criteriile de durabilitate prevăzute la articolul 17 alineatele (2)-(5) din respectiva directivă.
                  
               
                     (3)
                  
                  
                     Cererea de recunoaștere a faptului că „U.S. Soybean Sustainability Assurance Protocol” demonstrează că loturile de biocarburanți respectă criteriile de durabilitate stabilite în Directiva 98/70/CE și în Directiva 2009/28/CE a fost transmisă Comisiei la 15 noiembrie 2018. Sistemul se află la adresa 16305 Swingley Ridge Road, Suite 200 Chesterfield, MO 63017, Statele Unite. Acesta acoperă boabele de soia produse în Statele Unite ale Americii și lanțul de custodie de la fermele care produc boabele de soia până la locul în care sunt exportate.
                  
               
                     (4)
                  
                  
                     În urma evaluării sistemului „U.S. Soybean Sustainability Assurance Protocol”, Comisia a constatat că acesta respectă în mod adecvat criteriile de durabilitate prevăzute în Directiva 98/70/CE și în Directiva 2009/28/CE, precum și faptul că aplică un sistem de echilibrare a masei care corespunde cerințelor de la articolul 7c alineatul (1) din Directiva 98/70/CE și de la articolul 18 alineatul (1) din Directiva 2009/28/CE.
                  
               
                     (5)
                  
                  
                     În urma evaluării „U.S. Soybean Sustainability Assurance Protocol”, s-a constatat că acesta îndeplinește standardele adecvate de fiabilitate, transparență și auditare independentă, precum și cerințele metodologice din anexa IV la Directiva 98/70/CE și din anexa V la Directiva 2009/28/CE.
                  
               
                     (6)
                  
                  
                     Măsurile prevăzute în prezenta decizie sunt în conformitate cu avizul Comitetului privind durabilitatea biocarburanților și a biolichidelor,
                  
               ADOPTĂ PREZENTA DECIZIE:
         
            Articolul 1
            Sistemul „U.S. Soybean Sustainability Assurance Protocol” (denumit în continuare „sistemul”), prezentat Comisiei la 15 noiembrie 2018 în scopul recunoașterii, demonstrează că loturile de biocarburanți și de biolichide produse în conformitate cu standardele de producție pentru biocarburanți și biolichide specificate în sistem respectă criteriile de durabilitate prevăzute la articolul 7b alineatele (3), (4) și (5) din Directiva 98/70/CE și la articolul 17 alineatele (3), (4) și (5) din Directiva 2009/28/CE.
            Sistemul conține date exacte în sensul articolului 17 alineatul (2) din Directiva 2009/28/CE și al articolului 7b alineatul (2) din Directiva 98/70/CE în măsura în care privește emisiile anuale din variațiile stocurilor de carbon provocate de schimbarea utilizării terenurilor (el) menționate în partea C punctul 1 din anexa IV la Directiva 98/70/CE și în partea C punctul 1 din anexa V la Directiva 2009/28/CE, despre care demonstrează că sunt egale cu zero.
         
         
            Articolul 2
            Comisia trebuie notificată fără întârziere cu privire la orice modificare a conținutului sistemului, astfel cum a fost transmis Comisiei spre recunoaștere la 15 noiembrie 2018, care ar putea afecta temeiul prezentei decizii.
            Comisia evaluează modificările notificate pentru a stabili dacă sistemul continuă să respecte în mod corespunzător criteriile de durabilitate care au stat la baza recunoașterii sale.
         
         
            Articolul 3
            Comisia poate abroga prezenta decizie, printre altele, în următoarele situații:
            
                        (a)
                     
                     
                        dacă s-a demonstrat în mod clar că sistemul nu implementează elemente considerate importante pentru prezenta decizie sau dacă au avut loc încălcări grave și structurale ale respectivelor elemente;
                     
                  
                        (b)
                     
                     
                        dacă sistemul nu transmite Comisiei rapoarte anuale în temeiul articolului 7c alineatul (6) din Directiva 98/70/CE și al articolului 18 alineatul (6) din Directiva 2009/28/CE;
                     
                  
                        (c)
                     
                     
                        dacă sistemul nu pune în aplicare standardele de audit independent specificate prin intermediul unor acte de punere în aplicare în temeiul articolului 7c alineatul (5) al treilea paragraf din Directiva 98/70/CE și al articolului 18 alineatul (5) al treilea paragraf din Directiva 2009/28/CE sau nu aduce îmbunătățiri altor elemente ale sistemului considerate importante pentru menținerea recunoașterii sale.
                     
                  
         
            Articolul 4
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică până la 30 iunie 2021.
         
         
            Adoptată la Bruxelles, 29 ianuarie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 350, 28.12.1998, p. 58.
         
            (2)  JO L 140, 5.6.2009, p. 16.